P6_TA(2005)0184

Togo

Resolucija Evropskega parlamenta o Togu

Evropski parlament,

- ob upoštevanju Afriške listine o človekovih pravicah in pravicah ljudstev,

- ob upoštevanju svojih predhodnih resolucij o razmerah v Togu,

- ob upoštevanju izjave Komisije in predsedstva Sveta,

- ob upoštevanju člena 115(5) svojega Poslovnika,

A. zelo zaskrbljen zaradi izbruha nasilja, ki je sledil objavi spornih izidov predsedniških volitev 24. aprila 2005 in je zahtevalo že več kot 100 žrtev, zaradi njega pa se je v sosednja Benin in Gano zateklo prek 18500 beguncev,

B. ker je nasilje izbruhnilo 26. aprila 2005 potem, ko je bil Faure Gnassingbe, sin Eyademe Gnassingbeja, razglašen za zmagovalca volitev na osnovi začasnih izidov, po katerih je prejel 60 % glasov proti 38 % glasov za Emmanuela Boba-Akitanija, voditelja koalicije šestih opozicijskih strank,

C. ker so bile v času predsedniških volitev 24. aprila 2005 v Togu odkrite hude nepravilnosti, ki so zaznamovale že same priprave volilnih seznamov in razdeljevanje volilnih kuponov, in ker so volitvam sledili nasilni ukrepi, naperjeni proti članom opozicije,

D. ker je ustavno sodišče v Togu potrdilo razglasitev Faureja Gnassingbeja za zmagovalca predsedniških volitev in zavrnilo pritožbe opozicije, da so bile volitve ponarejene,

E. ker koalicija opozicijskih strank zaradi hudih nepravilnosti, ki so zaznamovale potek volitev, izpodbija izide volitev in zahteva njihovo razveljavitev,

F. ker je znanih več primerov, da so oborožene sile takoj po zaprtju volilnih mest odnesle volilne skrinjice,

G. ker v nasprotju s sporazumom, podpisanim pod pokroviteljstvom Gospodarske skupnosti držav Zahodne Afrike (ECOWAS), predstavnikom opozicije ni bilo dovoljeno sodelovanje pri delu neodvisne volilne komisije,

H. ker naj bi nasilje, ki je izbruhnilo po volitvah, zahtevalo na desetine žrtev in več kot 300 hudo ranjenih,

I. ker je bil mednarodni odziv na volitve različen, od Francije in ECOWAS, ki sta jih navkljub nekaterim nepravilnostim razglasila za zadovoljive, do ZDA, ki so podvomile v zakonitost izidov,

J. ker je 1. maja 2005 na pobudo predsedujočega ECOWAS nigerijskega predsednika Mamadouja Tandjaje v okviru stalnih prizadevanj za rešitev krize v državi in preprečitev nadaljnje destabilizacije celotne regije, ki jo že tako prizadeva kriza v Slonokoščeni obali, v Lome odpotovala posebna delegacija,

1. odločno obsoja nasilno ravnanje policije in vojske z ljudmi, ki so izražali svoje nestrinjanje s potekom volitev, in nasilna dejanja, naperjena proti tujcem;

2. obsoja požig in popolno uničenje Goethejevega inštituta v Lomeju in od oblasti v Togu zahteva, da vsem državljanom in ustanovam zagotovijo učinkovito zaščito;

3. poziva varnostne sile, naj prenehajo z nasilnimi dejanji in ustrahovanjem civilnega prebivalstva, onemogočijo delovanje oboroženih tolp in svoje dolžnosti v zvezi z ohranjanjem reda izvajajo ob strogem spoštovanju človekovih pravic;

4. zahteva oblikovanje neodvisne preiskovalne komisije, ki naj bi raziskala nasilna dejanja in razkrila odgovorne zanje ter na ta način omogočila sodni pregon in obsodbo krivcev, ob upoštevanju njihove pravice do pravičnega sojenja;

5. meni, da so volitve 24. aprila 2005 potekale v okoliščinah, ki niso omogočale spoštovanja načel preglednosti, pluralizma in svobodno izražene volje prebivalstva, kot jih v tej zvezi predvidevajo regionalni in mednarodni instrumenti in ker zaradi naštetega ni mogoče priznati legitimnosti oblasti, oblikovane na podlagi teh volitev;

6. poudarja, da volitve ne izpolnjujejo pogojev, potrebnih za obnovitev sodelovanja med Togom in Evropsko unijo;

7. poziva oblasti v Togu, da skličejo nacionalno konferenco, na kateri bodo lahko sodelovale opozicijske stranke in predstavniki civilne družbe, da bi skupaj našli rešitev nastale krize in se dogovorili o predsedniških in zakonodajnih volitvah, ki bodo vredne svojega imena: demokratične, svobodne, pravične in pregledne, izvedene pod mednarodnim nadzorom in potem, ko bo primerno sporazumno dopolnjen zakon o volitvah in bodo ustrezno sestavljeni volilni imeniki;

8. poziva Svet, Komisijo in vse lokalne in mednarodne ustanove, naj si prizadevajo za povrnitev varnosti in dialoga, kar bo voditeljem vseh političnih sil in civilnih in vojaških ustanov omogočalo delovanje v smeri nacionalne sprave in resničnega prehoda, ki bo spoštoval demokratično voljo vseh prebivalcev Toga;

9. poziva države članice, naj se vzdržijo enostranskih izjav glede pravilnosti volitev in se za skupno stališče posvetujejo znotraj EU;

10. poziva oblasti v Togu, naj spoštujejo vseh 22 prevzetih obveznosti v okviru posvetovanj po členu 96 Sporazuma iz Cotonouja v zvezi z vzpostavitvijo demokracije in spoštovanja človekovih pravic in temeljnih svoboščin;

11. meni, da morajo oblasti v Togu prevzeti polno odgovornost za vsakršno obliko napadov na fizično integriteto civilnega prebivalstva in zlasti predstavnikov opozicijskih političnih strank, zagovornikov človekovih pravic in novinarjev;

12. naroči svojemu predsedniku, naj resolucijo posreduje Svetu, Komisiji, generalnim sekretarjem OZN, Afriške unije in ECOWAS, sopredsedujočima skupne parlamentarne skupščine AKP-EU ter predsedniku, vladi in narodni skupščini Toga.

--------------------------------------------------